Bafana in Oktober 2 keer in aksie | Netwerk24
Deur Johann de Jager 18 September 2020 14:16
Le Coq Sportif is die klereborg van Frankryk se rugbyspan. Sy kenteken pryk op die regterbors van die truie. Die Franse Rugbyfederasie se haan is op die linkerbors. Le Coq Sportif sal Bafana Bafana ook van November af borg. Foto: Getty Images
Die eerste van die twee kragmetings, met Namibië, wat in Windhoek sou plaasvind, is intussen ook na Phokeng buite Rustenburg verskuif.
Dié wedstryd teen die buurland sal op 8 Oktober in die Royal Bafokeng-stadion gespeel word, waarna Suid-Afrika op 11 Oktober ook daar teen Zambië te staan gaan kom.
Die land se skuif na die vlak 1-inperking maak dit moontlik vir die lande om hier te kom speel.
Molefi Ntseki, afrigter van Bafana Bafana Foto: Gallo Images
Safa het vroeër die week aangekondig die Bafana-breier, Molefi Ntseki, sal die beheerliggaam Saterdag toespreek omtrent die program wat hy beplan.
'n Woordvoerder van Safa sê Ntseki sal sy groep vir die twee wedstryde Woensdag aankondig.
Die twee vriendskaplike wedstryde bied die span slypkans vir sy twee komende wedstryde teen São Tomé & Príncipe. Die twee wedstryde is albei kwalifiserende wedstryde vir die Afrikabeker-toernooi.
Bafana Bafana pak São Tomé & Príncipe op 13 November in Johannesburg en drie dae later weer in die wegwedstryd op dié eiland aan Afrika se weskus.
Suid-Afrika sal in die eerste wedstryd teen die eilandnasie in die klere van Le Coq Sportif speel.
Suid-Afrika se laaste twee wedstryde ter kwalifisering is in Maart 2021 teen Ghana in Johannesburg en teen die Soedan in Khartoem.
Die Afrikabeker-toernooi in Kameroen is weens die Covid-19-pandemie tot in Januarie 2022 uitgestel.
Bafana het verlede jaar met 0-2 teen Ghana verloor en die Soedan met 1-0 geklop.
Suid-Afrika se wedstryde om vir Wêreldbeker-toernooi van 2022 in Katar te kwalifiseer begin in Mei 2021.